L’Ajuntament de Burjassot diu NO a la violència de gènere
2025-07-24

L’Ajuntament de Burjassot ha aprovat, en el ple ordinari del mes de novembre i coincidint amb la celebració del Dia Internacional contra la Violència de Gènere, una moció conjunta de tots els grups que el componen, PSPV-PSOE, Compromís per Burjassot, PP, Ciudadanos, EU i Totes amb Burjassot, en la qual manifesta la seua total repulsa a la violència de gènere.

El Consistori “dedica un sentit i dolorós record a la memòria de totes les dones assassinades per violència de gènere i expressa les seues condolences a les seues famílies i amistats”, així mateix, “manifesta la seua repulsa a totes les manifestacions d’aquesta violència, redobla el seu compromís amb les víctimes i declara la tolerància zero amb els maltractadors”.

La moció també arreplega que, a través dels mitjans públics que disposa l’Ajuntament, es facilitarà “tota aquella informació i campanyes dirigides a la prevenció, orientació i conscienciació de les desigualtats entre homes i dones i de la violència masclista”.